***Nedotknuteľní*** (fr. *Intouchables*) je francúzsky film z roku 2011 režisérov Oliviera Nakache-a a Érica Toledana. V hlavných úlohách sa predstavili herci François Cluzet a Omar Sy. Táto komediálna dráma získala niekoľko filmových nominácií. Vo Francúzsku bola v roku 2012 nominovaná na cenu Cézar v ôsmich kategóriách, nakoniec sa podarilo získať túto cenu Omarovi Sy v kategórii najlepší herec.

Pozadie filmu
-------------

Dej filmu je inšpirovaný skutočným príbehom Philippa Pozza di Borga a vzťahom s jeho ošetrovateľom Abdelom Sellounom.

Dej
---

Preskočiť obsah diela **Upozornenie.** Článok alebo jeho časť prezrádza zápletku, pointu alebo rozuzlenie diela!

Film sa začína scénou z nočného Paríža. Driss šoféruje plnou rýchlosťou Philippovo luxusné Maserati. Začne ich prenasledovať polícia, ktorá ich po chvíli zastaví. Driss, aby sa vyhol plateniu pokuty, predstiera, že tetraplegický Philippe potrebuje urýchlene odviesť na pohotovosť. Philippe medzitým predstiera záchvat, na základe čoho mu policajti urobia eskortu až do nemocnice.

Príbeh ich vzťahu je následne prezentovaný retrospektívne. Philippe je zámožný zdravotne postihnutý muž. Spolu s jeho asistentkou Magalie organizuje výberové konanie na opatrovateľa, ktorý by sa oňho staral. Driss, jeden z kandidátov, nemá žiadnu motiváciu, aby túto prácu získal. Ide mu len o podpis potvrdenia pre úrad práce. Na pohovore mu ho nemôžu dať a povedia mu, nech sa preň zastaví na druhý deň ráno.

Na druhý deň sa Driss na jeho veľké prekvapenie dozvie, že ho na skúšku prijali ako Phillippovho opatrovateľa. Nakoľko mu táto práca zaručí vyšší životný štandard, rozhodne sa ju prijať. Postupne sa oboznamuje s jeho chorobou aj ako mu správne pomáhať v každodenných životných situáciach. Jeden z Philippových známych odhaľuje Philippovi Drissovú kriminálnu históriu, no Philippovi na tom nezáleží. Cení si Drissa kvôli tomu, že sa k nemu nespráva so súcitom a nemá v úmysle ho prepustiť, nakoľko si dobre koná svoju prácu. 

Ako čas plynie stávajú sa z nich bližší kamaráti. Divák zisťuje viac o Philippovom živote, o jeho zdravotnom postihnutí, ktoré zapríčinila nehoda pri paraglidingu, o jeho nebohej žene Alice. Drissove chovanie sa zlepšuje a začína brať vážne svoju prácu. Objavuje moderné umenie, operu, začne maľovať. 

Driss zistí, že Philippe má korešpondenčný vzťah so ženou menom Éléonore, ktorá žije v Dunkerque. Nakoľko ju Philippe nikdy nevidel, nabáda ho, aby sa stretli. Philippe má však obavy - najmä kvôli svojmu hendikepu - a trvá na tom, že ich vzťah zaostane aj naďalej intelektuálny. Driss ho nakoniec presvedčí, aby jej zavolal a poslal jej svoju fotku. Driss vyberie fotku Philippa, na ktorej je na vozíčku, no Philippe tajne poprosí Yvonne, aby ju zmenila za fotku pred nehodou. Po dohodnutej schôdzke, ktorej sa Philippe na poslednú chvíľu zľakne a teda sa nestretne s Éléonor, odletí Philippe s Drissom na paraglajdingový víkend.

Mladší bratranec Drissa, Adama, má problémy s miestnym gangom. Príde sa schovať k Drissovi. Philippe si uvedomí, že Driss sa potrebuje vrátiť k svojej rodine a byť jej oporou. Preto ho prepustí so slovami: „Určite nechceš tlačiť vozíček po zvyšok svojho života." Driss sa vracia domov na predmestie, znova sa pripojí k svojim starým kamarátom, pomôže Adamovi skoncovať s gangom, nájde si prácu v dopravnej spoločnosti. Philippe medzi tým hľadá nového opatrovníka, ale nedarí sa mu to. Je znechutený a prestáva o seba dbať. Yvonne sa oňho obáva a kontaktuje Drissa, ktorý, keď ho zbadá, rozhodne sa ho povoziť na aute. Tu sa dej vracia na scénu zo začiatka filmu. Po tom, ako polícia eskortovala Philippovo auto až do nemocnice, Driss odvezie Philippa na pobrežie mora. Po tom, ako sa Philippe znova dá dokopy, pekne sa oblečie a oholí, Philippe s Drissom prídu na obed do reštaurácie v Cabourge. Driss však náhle odíde a popraje Philippovi veľa šťastia. Za pár sekúnd príde Éléonore.

Pred záverečnými titulkami sa divák dozvie o skutočnom osude mužov, ktorí boli námetom pre tento príbeh. Philippe sa oženil, žije v Maroku a má 2 dievčatká. Jeho bývalý zamestnanec Driss sa oženil a založil svoju vlastnú spoločnosť. Posledný obrázok ukazuje skutočných hrdinov príbehu, ktorí zostali veľmi blízkymi priateľmi.

 Opis zápletky alebo rozuzlenia príbehu sa tu končí.

Obsadenie
---------

Režiséri Éric Toledano, Olivier Nakache a herec Omar Sy v roku 2012 na Lumière Film Festival.
* François Cluzet ako Philippe
* Omar Sy ako Driss Vakosary
* Audrey Fleurot ako Magalie
* Clotilde Mollet ako Marcelle
* Anne Le Ny ako Yvonne
* Alba Gaia Kraghede Bellugi ako Elisa
* Cyril Mendy ako Adama
* Christian Ameri ako Albert
* Grégoire Oestermann ako Antoine
* Marie-Laure Descoureaux ako Chantal
* Absa Dialou Toure ako Mina
* Salimata Kamate ako Fatou

Referencie
----------


|  |  |
| --- | --- |
| Portal | Francúzsky portálFilmový portál |

1. ↑  "Zoznam nominácií - Intouchables" Archivované 2012-03-10 na Wayback Machine, Académie des arts et techniques du cinéma
2. ↑  FARNDALE, Nigel. Untouchable: the true story that inspired a box office hit. *The Daily Telegraph*, september 2012. Dostupné online [cit. 2014-01-03].